**So stokilovým nákladom na chrbte po Vysokých Tatrách: Nosičská stovka opäť ponúka jedinečnú výzvu**

*Hrebienok, 7. novembra 2024* **– V nedeľu 10. novembra sa na Hrebienku uskutoční 23. ročník Memoriálu Juraja Petranského – Nosičská stovka. Tieto tradičné preteky horských nosičov už roky lákajú účastníkov, ktorí si spolu s ďalším nákladom naložia na chrbát sudy s pivom Radegast a vystúpia na Zamkovského chatu.**

Aj tento rok sa na štarte stretnú desiatky pretekárov, ktorí sa vydajú na náročnú trasu. Čaká ich dvojkilometrové stúpanie na Zamkovského chatu s prevýšením 200 metrov, ktoré bude umocnené jesenným počasím. Účastníci budú súťažiť v niekoľkých kategóriách. Muži ponesú na chrbte 100 kilogramov, ženy 30 kíl. Okrem odovzdávania cien na nich bude v cieli čakať aj bohatý hudobný a kultúrny program.

*„Nosičská stovka umožňuje divákom vidieť prácu nosičov zblízka priamo vo vysokohorskom prostredí, kde čelia výzve vo forme ťažkého nákladu, nepredvídateľného terénu a poveternostných podmienok,“* uviedla **Zuzana Fabčinová, manažérka značky Radegast** na Slovensku. *„Sme radi, že môžeme byť súčasťou tejto jedinečnej tradície. Rovnako ako v predchádzajúcich rokoch sme pre súťažiacich pripravili horký náklad v podobe sudov piva Radegast.“*

Minulý ročník ovládol Filip Zacher s časom 42 minút a 21 sekúnd a v kategórii žien Teja Šuligová s časom 29 minút. Aj tento rok sa očakáva napínavá súťaž ovplyvnená tatranskou prírodou.

Memoriál Juraja Petranského - Nosičská stovka však nie je len o pretekoch. *„Nosičská stovka je každoročná výzva, ktorá prekračuje hranice bežného športového výkonu. Súťaž je spomienkou na zosnulého Juraja Petranského a ďalších horských nosičov, ktorí zahynuli vo Vysokých Tatrách. Je to pocta všetkým nosičom, ich vytrvalosti a sile, s ktorou zdolávajú tatranské štíty a svojou tvrdou prácou zabezpečujú potrebné zásobovanie horských chát,“* povedal **Andrej Kalinčík, chatár na Zamkovského chate.**

**Kontakt spoločnosti Plzeňský Prazdroj Slovensko pre médiá:**

Bianka Zoľáková, zolakova@newschool.sk, +421 951 377 471

**Pozn. pre editorov:**

* *Plzeňský Prazdroj Slovensko je s 580 zamestnancami jedným z najmodernejších pivovarov v strednej Európe.*
* *Do portfólia značiek spoločnosti patrí Pilsner Urquell, Šariš, Velkopopovický Kozel, Radegast, Gambrinus,, Smädný Mních, Peroni, Captain Jack a nealkoholické pivo Birell.*
* *Smerovanie Plzeňského Prazdroja Slovensko v oblasti udržateľného rozvoja určuje stratégia udržateľnosti* [*Na budúcnosť 2030*](https://www.prazdroj.sk/media/uhlikova-neutralita-vyrazna-redukcia-plastov-a-setrenie-vody-prazdroj-mieri-so-strategiou-udrzatelnosti-do-roku-2030)*. Kroky spoločnosti v tejto oblasti zhrňuje* [*integrovaná Správa o udržateľnosti*](https://udrzatelnost.prazdroj.sk/sprava-o-udrzatelnosti/)*.*